Diari Oficial de la Generalitat Valenciana


Sumari del DOGV 4272, del 17-06-2002 (2002/6276)

ORDE de 17 de maig de 2002, del conseller de Justícia i Administracions Públiques, per la qual es fixa l'àmbit territorial d'influència i es determina la separació patrimonial respecte de l'Ajuntament d'Alzira de l'entitat d'àmbit territorial inferior al municipi la Barraca d'Aigües Vives, del municipi d'Alzira.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2002/05/17/(1)/dof/vci/html**

### Dades del document

Número de DOGV
:   4272

Data del DOGV
:   17-06-2002

Secció del DOGV
:   I. DISPOSICIONS GENERALS

Número del document
:   2002/6276


Data del document
:   17-05-2002

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * Alzira
    * administració local
    * entitat local
    * municipi

ORDE de 17 de maig de 2002, del conseller de Justícia i Administracions Públiques, per la qual es fixa l'àmbit territorial d'influència i es determina la separació patrimonial respecte de l'Ajuntament d'Alzira de l'entitat d'àmbit territorial inferior al municipi la Barraca d'Aigües Vives, del municipi d'Alzira. [2002/X6276]
  
Mitjançant Decret 12/2000, de 25 de gener, del Govern Valencià, es va aprovar la constitució de l'entitat local d'àmbit territorial inferior al municipi denominada la Barraca d'Aigües Vives, al municipi d'Alzira (València).
  
L'article tercer del citat Decret establix que una vegada constituïda l'entitat local els seus límits territorials i la separació patrimonial respecte de l'Ajuntament seran determinats, a proposta de la Comissió Gestora de la nova entitat, per acord de l'Ajuntament. El mencionat acord haurà de ser aprovat per la Conselleria de Justícia i Administracions Públiques.
  
En compliment de dites previsions, l'Ajuntament d'Alzira va elevar a la Conselleria de Justícia i Administracions Públiques un acord, adoptat en el termini legalment establit, de delimitació territorial i separació patrimonial, després de rebutjar la proposta presentada per la mencionada Comissió Gestora. No obstant això, com que és la citada Conselleria l'òrgan competent per a fixar els límits territorials i la separació patrimonial de la nova entitat, atenent les dades que hi ha en l'expedient així com els criteris legals i jurisprudencials que li són d'aplicació, s'ha considerat necessari introduir determinades correccions en la proposta de l'Ajuntament d'Alzira que, mantenint els criteris seguits pel ple municipal, donen com a resultat una fixació de límits territorials més coherent i funcional en relació amb la finalitat perseguida amb la creació d'estos ens inframunicipals, que no és una altra que la descentralització administrativa per oferir un millor servici als veïns.
  
Per tot això, en exercici de la competència atribuïda en virtut de l'article 3 del Decret 12/2000, de 25 de gener, del Govern Valencià,
  
ORDENE
  
Article 1
  
Es fixa com a àrea d'influència de l'entitat local d'àmbit territorial inferior al municipi de la Barraca d'Aigües Vives, del municipi d'Alzira (València), la següent:
  
Zona urbana de la Barraca d'Aigües Vives; zona urbana d'Aigües Vives i polígons que l'envolten, a més del polígon 19 i una part del 16. En concret l'esmentat àmbit territorial està configurat, a més de les zones urbanes esmentades, pels polígons següents:
  
Complets: polígon 18, polígon 19, polígon 20, polígon 21, polígon 22 i polígon 23.
  
Parcials: polígon 16: English School inclosos els terrenys dins del camí perimetral i el camí i pont d'accés, i polígon 24, des de la zona urbana fins al Barranc del Cantal Gros.
  
Article 2
  
El patrimoni de la nova entitat local inframunicipal la Barraca d'Aigües Vives serà el següent:
  
a) Edifici destinat a dues escoles i, per tant, a servici públic, situat al c/ Milagros Vélez Marín. Es troba inscrit en l'Inventari General de Béns, en l'epígraf 1r, número U-0014, d'una superfície de 856,06 m² i inscrit al Registre de la Propietat d'Alzira, en el tom 455, llibre 131, foli 180, finca 15218, inscripció primera.
  
b) Edifici destinat a dos habitatges per a mestres i, per tant, a servici públic, si bé l'actual destinació és, en un dels habitatges, agència de lectura a la planta baixa, i local destinat a la joventut, al pis alt. L'altre habitatge es destina a aula d'Educació Infantil, a la planta baixa, i local de reunió de l'Associació de Veïns, a la planta alta. El mencionat immoble se situa als carrers Convent d'Aigües Vives i Mestre Germán Perales. Es troba inscrit en l'Inventari General de Béns en l'epígraf 1r, amb el número U-0018 d'una superfície de 180 m², i al Registre de la Propietat d'Alzira, en el tom 564, llibre 158, foli 88, finca núm. 17233, inscripció primera.
  
c) La totalitat dels carrers, places i camins rurals que com a béns de domini públic s'assignen a la referida entitat local com a patrimoni seu.
  
Contra la present orde, que posa fi a la via administrativa, es podrà, potestativament, realitzar el requeriment a què es referix l'article 44 de la Llei 29/1998, de 3 de juliol, Reguladora de la Jurisdicció Contenciosa Administrativa, en el termini de dos mesos des de la seua notificació, o bé es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de la seua notificació.
  
Tot això de conformitat amb el que disposen els articles 10, 44 i 46 de la citada Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 17 de maig de 2002
  
El conseller de Justícia i Administracions Públiques,


Còpia Permalink ELI